CELEX: 22008D0128
Language: ro
Date: 2008-01-22 00:00:00
Title: 2008/128/CE: Decizia nr. 1/2008 a Comitetului interimar CE-Muntenegru din 22 ianuarie 2008 privind regulamentul său de procedură, inclusiv privind mandatul și structura subcomitetelor CE-Muntenegru

19.2.2008   
            
            
               RO
            
            
               Jurnalul Oficial al Uniunii Europene
            
            
               L 43/16
            
         
      DECIZIA NR. 1/2008 A COMITETULUI INTERIMAR CE-MUNTENEGRU
   
   din 22 ianuarie 2008
   privind regulamentul său de procedură, inclusiv privind mandatul și structura subcomitetelor CE-Muntenegru
   (2008/128/CE)
   COMITETUL INTERIMAR CE-MUNTENEGRU,
   având în vedere Acordul interimar privind comerțul și aspectele legate de comerț între Comunitatea Europeană, pe de o parte, și Republica Muntenegru, pe de altă parte (1) (denumit în continuare „acordul interimar”), semnat la 15 octombrie 2007, în special articolul 44,
   ADOPTĂ PREZENTA DECIZIE:
   Articolul 1
   Președinție
   Președinția Comitetului interimar este deținută prin rotație, pe perioade de 12 luni, de către un reprezentant al Comisiei Comunităților Europene (denumită în continuare „Comisia Europeană”), în numele Comunității Europene (denumită în continuare „Comunitatea”), și de un reprezentant al Guvernului Republicii Muntenegru. Cu toate acestea, prima perioadă începe la data primei reuniuni a Consiliului interimar și se încheie la data de 31 decembrie a aceluiași an.
   Articolul 2
   Reuniuni
   Comitetul interimar se reunește cu regularitate, o dată pe an, la Bruxelles sau la Podgorica, astfel cum a fost convenit de cele două părți. Reuniuni extraordinare ale Comitetului interimar pot fi convocate prin acordul comun al părților, la solicitarea oricăreia dintre acestea.
   Reuniunile sunt convocate de președinte.
   Cu excepția unor dispoziții contrare, reuniunile Comitetului interimar nu sunt publice.
   Articolul 3
   Delegații
   Înaintea fiecărei reuniuni, președintele este informat în legătură cu componența prevăzută a delegațiilor fiecărei părți.
   Un reprezentant al Băncii Europene de Investiții (BEI) poate să participe în calitate de observator la reuniunile Comitetului interimar, în cazul în care pe ordinea de zi figurează aspecte care privesc BEI.
   Comitetul interimar poate invita persoane care nu sunt membre să participe la reuniunile sale pentru a furniza informații legate de anumite subiecte.
   Statele membre ale Comunității sunt informate în legătură cu reuniunile Comitetului interimar.
   Articolul 4
   Secretariat
   Un funcționar al Comisiei Europene și un funcționar al Republicii Muntenegru exercită în comun funcțiile de secretari ai Comitetului interimar.
   Articolul 5
   Corespondență
   Toată corespondența destinată președintelui Comitetului interimar sau provenind de la acesta este trimisă celor doi secretari. Cei doi secretari asigură transmiterea corespondenței, atunci când este cazul, reprezentanților lor respectivi din cadrul Comitetului interimar.
   Articolul 6
   Ordinea de zi a reuniunilor
   (1)   Președintele și secretarii stabilesc ordinea de zi provizorie a fiecărei reuniuni cu cel puțin 15 zile lucrătoare înainte de începerea reuniunii.
   Ordinea de zi provizorie cuprinde toate punctele cu privire la care secretarii au primit cereri de includere pe ordinea de zi cu cel puțin 21 de zile lucrătoare înainte de începerea reuniunii, neputând fi incluse puncte pe ordinea de zi provizorie decât în cazul în care documentele aferente au fost trimise secretarilor până cel mai târziu la data trimiterii ordinii de zi respective.
   Ordinea de zi este adoptată de Comitetul interimar la începutul fiecărei reuniuni. În cazul în care ambele părți sunt de acord, pe ordinea de zi se pot include și alte puncte decât cele care figurează pe ordinea de zi provizorie.
   (2)   Președintele poate, cu acordul celor două părți, să reducă termenele specificate la alineatul (1) pentru a ține cont de exigențele unui caz particular.
   Articolul 7
   Procesul-verbal
   Partea care găzduiește reuniunea redactează proiectul de proces-verbal al fiecărei reuniuni a Comitetului interimar. Proiectul de proces-verbal menționează deciziile luate, recomandările făcute și concluziile adoptate. În termen de două luni de la încheierea reuniunii, proiectul de proces-verbal este înaintat pentru aprobare Comitetului interimar. Odată aprobat, procesul-verbal este semnat de președinte și de cei doi secretari și un exemplar original este păstrat de fiecare parte. O copie a procesului-verbal este trimisă fiecăruia dintre destinatarii menționați la articolul 5 din prezenta decizie.
   Articolul 8
   Deliberări
   Comitetul interimar ia decizii și formulează recomandări prin acordul comun al părților.
   Pe parcursul perioadei cuprinse între reuniuni, în cazul în care cele două părți sunt de acord, Comitetul interimar poate lua decizii și formula recomandări prin procedură scrisă.
   Deciziile și recomandările Comitetului interimar, în sensul articolului 45 din acordul interimar, poartă titlul de „decizie”, respectiv de „recomandare”, urmat de un număr de ordine, data adoptării și o descriere a subiectului acestora.
   Deciziile și recomandările Comitetului interimar sunt semnate de președinte și certificate de către cei doi secretari.
   Deciziile adoptate de Comitetul interimar sunt publicate de către părți în jurnalele lor oficiale respective. Fiecare parte poate decide asupra publicării oricărui alt act adoptat de Comitetul interimar.
   Articolul 9
   Limbi
   Limbile oficiale ale Comitetului interimar sunt limbile oficiale ale celor două părți.
   În lipsa unor dispoziții contrare, Comitetul interimar deliberează pe baza documentației pregătite în aceste limbi.
   Articolul 10
   Cheltuieli
   Comunitatea și Muntenegru acoperă fiecare cheltuielile ocazionate de participarea lor la reuniunile Comitetului interimar și ale subcomitetelor, atât în ceea ce privește cheltuielile de personal, de deplasare și de ședere, cât și cheltuielile poștale și de telecomunicații.
   Costurile legate de serviciile de interpretare, traducere și reproducere a documentelor în cadrul reuniunilor, precum și oricare alte cheltuieli legate de organizarea practică a reuniunilor sunt suportate de partea care găzduiește reuniunile.
   Articolul 11
   Subcomitete
   Mandatul și structura subcomitetelor instituite pentru a sprijini Comitetul interimar în îndeplinirea atribuțiilor sale sunt prevăzute în anexă.
   Subcomitetele sunt compuse din reprezentanți ai ambelor părți. Acestea sunt prezidate prin rotație de cele două părți, în conformitate cu articolul 1.
   Subcomitetele funcționează sub autoritatea Comitetului interimar, în fața căruia raportează în urma fiecărei reuniuni a acestora. Subcomitetele nu iau decizii, însă pot face recomandări Comitetului interimar.
   Comitetul interimar poate decide desființarea oricăruia dintre subcomitetele existente, modificarea mandatului acestora sau instituirea unor subcomitete noi care să îl sprijine în îndeplinirea atribuțiilor sale.
   
      Întocmită la Bruxelles, 22 ianuarie 2008.
      
         
            Pentru Comitetul interimar
         
         
            Președintele
         
         P. MIREL
         
      
   
   
      (1)  JO L 345, 28.12.2007, p. 2.
   
      ANEXĂ
      MANDATUL ȘI STRUCTURA SUBCOMITETELOR CE-MUNTENEGRU
      1.   Compoziția și președinția
      În conformitate cu articolul 11 alineatul (2) din regulamentul de procedură, subcomitetele sunt compuse din reprezentanți ai Comisiei Europene și din reprezentanți ai Guvernului Republicii Muntenegru. Acestea sunt prezidate prin rotație de cele două părți, în conformitate cu articolul 1 din regulamentul de procedură. Statele membre sunt informate în legătură cu reuniunile subcomitetelor.
      2.   Secretariat
      Un funcționar al Comisiei Europene și un funcționar al Guvernului din Muntenegru exercită în comun funcțiile de secretari ai fiecărui subcomitet.
      Toate comunicările privind subcomitetele sunt înaintate secretarilor subcomitetelor respective.
      3.   Reuniuni
      Subcomitetele se reunesc periodic, o dată pe an, și ori de câte ori este necesar, cu acordul ambelor părți. Locul și data fiecărei reuniuni a unui subcomitet se stabilesc prin acordul comun al părților.
      În cazul în care ambele părți sunt de acord, subcomitetele pot invita experți la reuniunile lor pentru a furniza informațiile specifice solicitate.
      4.   Obiectul
      Subcomitetele dezbat diferite teme în conformitate cu structura multidisciplinară a subcomitetelor, descrisă la punctul 7. Punerea în aplicare a acordului interimar și a parteneriatului european, pregătirea pentru punerea în aplicare a acordului de stabilizare și de asociere, precum și progresele privind apropierea, punerea în aplicare și aplicarea legislației sunt evaluate în toate domeniile relevante. Subcomitetele examinează toate problemele care pot să apară în domeniile lor de competență și sugerează măsuri care ar putea fi luate.
      Subcomitetele servesc, de asemenea, drept forum de discuție pentru precizări suplimentare legate de acquis-ul comunitar și evaluează progresele realizate de Muntenegru în ceea ce privește conformarea la acquis-ul comunitar, în conformitate cu angajamentele asumate în acordul interimar.
      5.   Procesul-verbal
      Un proiect de proces-verbal al fiecărei reuniuni a subcomitetelor este redactat în termen de două luni de la încheierea reuniunii. După aprobarea de către ambele părți, o copie a procesului-verbal este transmisă secretarilor Comitetului interimar de către secretarii subcomitetelor.
      6.   Publicitatea
      Cu excepția unor dispoziții contrare, reuniunile subcomitetelor nu sunt publice.
      7.   Structura subcomitetelor
      
                  1.
               
               
                  Subcomitetul pentru comerț, industrie, taxe vamale, fiscalitate și cooperare cu alte țări candidate (articolele 3, 4-8, 19-33, 42 și 53 din acordul interimar);
               
            
                  2.
               
               
                  Subcomitetul pentru agricultură și pescuit [articolul 9, articolul 11 alineatele (2) și (3), articolele 10, 13, articolul 12 alineatul (2), articolele 14, 15 și 18 din acordul interimar];
               
            
                  3.
               
               
                  Subcomitetul pentru piața internă și concurență (articolele 36, 37, 38 cu protocolul nr. 4, 39, 40 și 41 din acordul interimar);
               
            
                  4.
               
               
                  Subcomitetul pentru aspecte economice și financiare și statistică [articolul 35 și articolul 38 alineatul (7) litera (b) din acordul interimar];
               
            
                  5.
               
               
                  Subcomitetul pentru transport (articolul 34 din acordul interimar).